**บทที่ 1**

**บทนำ**

**1.1 ที่มาและความสำคัญของปัญหา**

ปรัชญาของเศรษฐกิจพอเพียง เป็นแนวทางการดำเนินชีวิตและวิถีปฏิบัติที่พระบาทสมเด็จพระเจ้าอยู่หัวทรงมีพระราชดำรัสชี้นำแก่พสกนิกรชาวไทยมายาวนานกว่า 30 ปี ดังจะเห็นได้จากการปรากฏความหมายเชิงนัยเป็นครั้งแรกในพระบรมราโชวาท และพระราชดำรัสของพระบาทสมเด็จพระเจ้าอยู่หัวในปี พ.ศ. 2517 ที่พระองค์ได้ทรงเน้นย้ำแนวทางการพัฒนาบนหลักแนวคิดที่พึ่งตนเอง เพื่อให้เกิดความพอมี พอกิน พอใช้ของคนส่วนใหญ่ โดยใช้หลักความพอประมาณ การคำนึงถึงความมีเหตุผล การสร้างภูมิคุ้มกันที่ดีในตัวและทรงเตือนสติประชาชนคนไทยไม่ให้ประมาท ตระหนักถึงการพัฒนาอย่างเป็นขั้นเป็นตอนที่ถูกต้องตามหลักวิชาการ และการมีคุณธรรมเป็นกรอบในการปฏิบัติและการดำรงชีวิต (สำนักงานคณะกรรมการพัฒนาการเศรษฐกิจและสังคมแห่งชาติ, 2550, น. 3)

ปรัชญาของเศรษฐกิจพอเพียงเป็นปรัชญาชี้นำแนวทางการดำรงอยู่และปฏิบัติตนของประชาชนในทุกระดับตั้งแต่ระดับครอบครัว ระดับชุมชน จนถึงระดับรัฐทั้งในการพัฒนาและบริหารประเทศให้ดำเนินไปในทางสายกลาง ซึ่งหมายถึงความพอดี พอเหมาะไม่ตึงไม่หย่อนเกินไป ไม่เร็วไม่ช้าเกินไปหรือไม่มากไม่น้อยเกินไป ขึ้นอยู่กับเงื่อนไของค์ประกอบต่าง ๆ อาศัยความรู้และคุณธรรมมาใช้วางแผนและปฏิบัติได้อย่างพอเหมาะพอดีพอประมาณตามทางสายกลางแห่งปรัชญาของเศรษฐกิจพอเพียงและสามารถรองรับกระแสโลกาภิวัฒน์ (คัมภีร์ สุดแท, 2551, น. 125)

 กลุ่มสาระการเรียนรู้สังคมศึกษา ศาสนาและวัฒนธรรม ตามหลักสูตรการศึกษาขั้นพื้นฐานพุทธศักราช 2551 เป็นการศึกษาเพื่อส่งเสริมผู้เรียนให้มีคุณภาพตามมาตรฐานการศึกษา เป็นบุคคลแห่งการเรียนรู้ และเป็นเลิศทางวิชาการ ส่งเสริมคุณธรรมจริยธรรม มีความเป็นประชาธิปไตย มีส่วนร่วมในชุมชน และอยู่ในสังคมได้อย่างมีความสุขบนพื้นฐานความเป็นไทย ทั้งนี้เปิดโอกาสให้ผู้เรียนได้เรียนรู้ตามความถนัดและความสนใจ สอดคล้องกับคุณภาพของผู้เรียน ที่กำหนดให้ในแต่ละช่วงชั้น (กระทรวงศึกษาธิการ, 2552, น. 132) กลุ่มสาระการเรียนรู้ตามหลักสูตรแกนกลางการศึกษาขั้นพื้นฐาน พุทธศักราช 2551 การเรียนรู้กลุ่มสาระการเรียนรู้สังคมศึกษา ศาสนา และวัฒนธรรม จะช่วยให้ผู้เรียนมีความรู้ความเข้าใจการดำรงชีวิตของมนุษย์ ทั้งในฐานะปัจเจกบุคคลและการอยู่ร่วมกันในสังคม การปรับตัวตามสภาพแวดล้อม การจัดการทรัพยากรที่มีอยู่อย่างจำกัด เข้าใจถึงการพัฒนาเปลี่ยนแปลงตามยุคสมัย กาลเวลา ตามเหตุปัจจัยต่าง ๆ เกิดความเข้าใจในตนเองและผู้อื่น มีความอดทน อดกลั้น ยอมรับในความแตกต่างและมีคุณธรรม สามารถนำความรู้ไปปรับใช้ในการดำเนินชีวิต เป็นพลเมืองดีของประเทศชาติและสังคมโลก

 การจัดการเรียนรู้ตามแนวทางการบูรณาการจะเป็นการเชื่อมโยงเนื้อหาสาระความรู้และกระบวนการเรียนรู้ให้ผู้เรียนเกิดการพัฒนาที่ดีขึ้น เช่น การแก้ปัญหา การทำงานกลุ่ม ขจัดความซ้ำซ้อนของเนื้อหา ช่วยให้ผู้เรียนเกิดการเชื่อมโยงสู่ประสบการณ์จริง การบูรณาการจะทำให้สามารถใช้เวลาที่มีอยู่อย่างจำกัดในตารางเรียนอย่างคุ้มค่า ซึ่งผู้เรียนสามารถสร้างความเข้าใจ ได้ความรู้จากประสบการณ์จริง สามารถนำไปใช้ในชีวิตประจำวันได้ จากข้อดีของการบูรณาการ ตาม ที่กล่าวมานี้ (อรทัย มูลคำ, 2544, น. 45) การสอนแบบบูรณาการ คือ การสอนโดยใช้เรื่องใดเรื่องหนึ่งหรือวิชาใดวิชาหนึ่งเป็นแกนหลักแล้วสอนเชื่อมโยงให้ความสัมพันธ์กับเรื่องหรือรายวิชาอื่น ๆ ที่เกี่ยวข้องอย่างกลมกลืนเพื่อให้เหมาะสมกับการประยุกต์ใช้แก้ปัญหาในชีวิตจริงเป็นการสอนที่เน้นองค์รวมของเนื้อหาวิชามากกว่าองค์ความรู้ของแต่ละวิชาและเน้นที่เรียนรู้ของของผู้เรียนมากว่าการสอนเนื้อหาวิชาของครู (สิริพันธ์ เจษฎาวิโรจน์, 2546, น. 13) การจัดกิจกรรมการเรียนรู้สังคมศึกษา ศาสนา และวัฒนธรรม ประกอบด้วย 5 สาระ สถานศึกษาจะจัดหน่วยการเรียนรู้ในลักษณะบูรณาการทั้งภายในกลุ่มสาระวิชาหรือระหว่างกลุ่มสาระ โดยพิจารณาจากมาตรฐานและสาระการเรียนรู้ที่มีความเกี่ยวเนื่องสัมพันธ์กัน ให้เป็นเรื่องเดียวกันจะเป็นการให้ผู้เรียนเกิดความรู้ความเข้าใจ สามารถนำปรัชญาของเศรษฐกิจพอเพียงที่ใกล้เคียงกับการดำเนินชีวิตประจำวันของนักเรียน ที่สอดคล้องกับสาระการเรียนรู้ในหน่วยการเรียนรู้ เพื่อให้นักเรียนเกิดการเรียนรู้ตาม ปรัชญาของเศรษฐกิจพอเพียงสามารถพึ่งตนเองได้ ซึ่งเน้นการพัฒนาคนให้มีจิตสำนึกในคุณธรรมความซื่อสัตย์ความอดทน ความเพียร มีสติปัญญา เพื่อให้สมดุลพร้อมกับการรองรับการเปลี่ยนแปลงอย่างรวดเร็วจากโลกภายนอกได้เป็นอย่างดี (กระทรวงศึกษาธิการ, 2552, น. 132-134)

 โรงเรียนบ้านโนนทัน พบปัญหาในการจัดการเรียนรู้กลุ่มสาระการเรียนรู้สังคมศึกษา ศาสนา และวัฒนธรรม ซึ่งมีเนื้อหามาก การจัดกิจกรรมการเรียนการสอนของครูเน้นการสอนแบบบรรยาย ยึดครูเป็นศูนย์กลาง การจัดกิจกรรมการเรียนซ้ำซ้อน เสียเวลาในการจัดทำแผนการเรียนรู้ นักเรียนขาดการสร้างองค์ความรู้ด้วยตัวเอง ขาดการเชื่อมโยงความรู้ออกไปสู่ชีวิตจริง ซึ่งส่งผลให้ผลสัมฤทธิ์ทางการเรียนของนักเรียนไม่ดีเท่าที่ควร ดังจะเห็นได้จากผลสัมฤทธิ์ทางการเรียนในกลุ่มสาระการเรียนรู้สังคมศึกษา ศาสนาและวัฒนธรรม ของนักเรียนชั้นประถมศึกษาปีที่ 6 ปีการศึกษา 2558 มีคะแนนเฉลี่ยร้อยละ 73 ซึ่งถือว่าต่ำกว่าเกณฑ์มาตรฐานที่โรงเรียนได้กำหนดไว้ คือร้อยละ 75 เนื่องจากนักเรียนขาดความรู้ความจำ ความเข้าใจ จึงส่งผลให้การเรียนต่ำกว่าเกณฑ์ที่กำหนด วิธีการแก้ไขปัญหาในการจัดการเรียนรู้กลุ่มสาระการเรียนรู้สังคมศึกษา ศาสนา และวัฒนธรรม คือ การบูรณาการเนื้อหา เรื่อง ปรัชญาของเศรษฐกิจพอเพียง จะทำให้เนื้อหาวิชาไม่ซ้ำซ้อนสามารถยืดหยุ่นเวลาในการจัดการเรียนรู้ได้เหมาะสมสอดคล้องกับความต้องการ ความสนใจของผู้เรียน นักเรียนสามารถเชื่อมโยงบทเรียนได้ ทำให้ผู้เรียนเห็นคุณค่าของการเรียนรู้ (วิชาการโรงเรียนบ้านโนนทัน, 2558)

 จากความสำคัญและสภาพปัญหาปัจจุบัน ผลการศึกษางานวิจัยที่กล่าวมาข้างต้นผู้วิจัยมีความสนใจที่จะนำวิธีการจัดกิจกรรมเรียนการสอนแบบบูรณาการ ในหัวข้อเรื่อง ปรัชญาเศรษฐกิจพอเพียง มีความเหมาะสมในการศึกษา ซึ่งกระทรวงศึกษาธิการได้มีนโยบายส่งเสริมการนำปรัชญาของเศรษฐกิจพอเพียง มาใช้ในการเรียนการสอนเนื่องจากปรัชญาของเศรษฐกิจพอเพียง เป็นปรัชญาที่พระบาทสมเด็จพระเจ้าอยู่หัวทรงมีพระราชดำรัส ชี้นำแนวทางการดำรงอยู่และปฏิบัติตนของประชาชนในทุกระดับครอบครัว ระดับชุมชนจนถึงระดับรัฐ ให้ดำเนินไปในทางสายกลาง โดยเฉพาะอย่างยิ่งในการนำปรัชญาของเศรษฐกิจพอเพียง มาใช้ในการเกษตร โดยให้ยึดหลักพออยู่ พอกิน พอใช้ ยึดความประหยัด ลดความฟุ่มเฟือยในการดำรงชีวิต รวมถึงการยึดการประกอบอาชีพด้วยความถูกต้องและสุจริต ซึ่งสอดคล้องกับสภาพความเป็นอยู่โดยทั่วไปของนักเรียน ที่พบว่านักเรียนส่วนใหญ่ มาจากครอบครัวเกษตรกรรม ผู้ปกครองมีอาชีพทำนาข้าว ทำไร่อ้อย ทำสวนแตง เลี้ยงสัตว์ และรับจ้างทั่วไป ทำให้นักเรียนเข้าใจการดำรงชีวิตแบบเกษตรกรรม ผู้วิจัยจึงเห็นว่าการจัดกิจกรรมการเรียนการสอนในหัวข้อ เรื่อง ปรัชญาของเศรษฐกิจพอเพียง จะส่งผลให้ผู้เรียนได้รับประสบการณ์จากการเรียนรู้ และเห็นความสำคัญของท้องถิ่นตนเอง สามารถที่จะประยุกต์ใช้กับชีวิตประจำวันได้อย่างเหมาะสม

 ดังนั้นผู้วิจัยในฐานะที่เป็นครูผู้สอนวิชาสังคมศึกษา ศาสนา และวัฒนธรรม ได้มองเห็นว่าถ้านำวิธีการเรียนรู้แบบบูรณาการมาใช้สอนแทนแบบเดิม คือ แบบบรรยายนั้น น่าจะมีผลสัมฤทธิ์ทางการเรียนสูงกว่า พร้อมทั้งได้ศึกษาความพึงพอใจของนักเรียน ผู้วิจัยจึงได้ทำการศึกษา กิจกรรมการเรียนรู้แบบบูรณาการ แก่นักเรียนซึ่งคาดว่าจะส่งผลให้นักเรียนได้มีความรู้ ความเข้าใจ การแก้ไขปัญหา และทักษะชีวิต ปรับตัวได้อย่างเหมาะสม มีคุณธรรมและจริยธรรมและสามารถนำไปใช้ในชีวิตประจำวันได้เป็นอย่างดี

**1.2 วัตถุประสงค์การวิจัย**

 1.2.1 เพื่อพัฒนากิจกรรมการเรียนรู้แบบบูรณาการ เรื่อง ปรัชญาของเศรษฐกิจพอเพียง กลุ่มสาระการเรียนรู้สังคมศึกษา ศาสนา และวัฒนธรรม ชั้นประถมศึกษาปีที่ 6 ให้มีประสิทธิภาพตามเกณฑ์ 80/80

 1.2.2 เพื่อศึกษาค่าดัชนีประสิทธิผลของการจัดกิจกรรมการเรียนรู้แบบบูรณาการ เรื่อง ปรัชญาของเศรษฐกิจพอเพียง กลุ่มสาระการเรียนรู้สังคมศึกษา ศาสนา และวัฒนธรรม ชั้นประถมศึกษาปีที่ 6

 1.2.3 เพื่อเปรียบเทียบผลสัมฤทธิ์ทางการเรียนของนักเรียนที่เรียนด้วย กิจกรรมการเรียนรู้แบบบูรณาการ เรื่อง ปรัชญาของเศรษฐกิจพอเพียง กลุ่มสาระการเรียนรู้สังคมศึกษา ศาสนา และวัฒนธรรม ชั้นประถมศึกษาปีที่ 6 กับเกณฑ์ที่กำหนด ร้อยละ 80

 1.2.4 เพื่อศึกษาความพึงพอใจของนักเรียนที่มีต่อการจัดกิจกรรมการเรียนรู้แบบบูรณาการ เรื่อง ปรัชญาของเศรษฐกิจพอเพียง กลุ่มสาระการเรียนรู้สังคมศึกษา ศาสนา และวัฒนธรรม ชั้นประถมศึกษาปีที่ 6

**1.3** **สมมติฐานการวิจัย**

ผลสัมฤทธิ์ทางการเรียนของนักเรียนชั้นประถมศึกษาปีที่ 6 ที่เรียนด้วยกิจกรรมการเรียนรู้แบบบูรณาการ เรื่อง ปรัชญาของเศรษฐกิจพอเพียง กลุ่มสาระการเรียนรู้สังคมศึกษา ศาสนา และวัฒนธรรม มีคะแนนทดสอบหลังเรียนสูงกว่าเกณฑ์ที่กำหนด

**1.4 ขอบเขตการวิจัย**

 1.4.1 กลุ่มเป้าหมายหมายการวิจัย

 การศึกษาวิจัยครั้งนี้ศึกษากับนักเรียนชั้นประถมศึกษาปีที่ 6 โรงเรียนบ้านโนนทัน สำนักงานเขตพื้นที่การศึกษาขอนแก่นเขต 2 ที่กำลังศึกษาอยู่ในภาคเรียนที่ 2 ปีการศึกษา 2559 จำนวน 12 คน

 1.4.2 ตัวแปรที่ใช้ในการศึกษา

 1.4.2.1 ตัวแปรต้น ได้แก่ การจัดกิจกรรมการเรียนรู้แบบบูรณาการ เรื่อง ปรัชญาของเศรษฐกิจพอเพียง

 1.4.2.2 ตัวแปรตาม ได้แก่

 1.4.2.1 ผลสัมฤทธิ์ทางการเรียน

 1) ค่าดัชนีประสิทธิผล

 2) ความพึงพอใจของนักเรียน

 1.4.3 เนื้อหาที่ใช้ในการวิจัย

 สาระการเรียนรู้สังคมศึกษา ศาสนา และวัฒนธรรม หน่วยการเรียนรู้ เรื่อง ปรัชญาของเศรษฐกิจพอเพียง ชั้นประถมศึกษาปีที่ 6 มีเนื้อหาดังนี้

 1.4.3.1 ดำเนินชีวิตตามรอยพ่อพาครอบครัวอยู่สบาย

 1.4.3.2 ปฏิบัติตนตามพ่อสอนแน่นอนไม่ยากจน

 1.4.3.3 ทรัพยากรมีคุณค่าใช้รักษาอย่างพอเพียง

 1.4.3.4 องค์กรในชุมชนรวมพลังพอเพียง

 1.4.3.5 ใช้ทรัพยากรคุ้มค่ารักษาสิ่งแวดล้อมให้สมดุล

 1.4.3.6 องค์ความรู้ของภูมิปัญญามีคุณค่าพอเพียง

 1.4.3.7 ลดรายจ่ายเพิ่มรายได้ไม่ต้องเสี่ยงความยากจน

 1.4.3.8 ใช้จ่ายของตนเองและครอบครัวอย่างพอเพียง

 1.4.3.9 ทรัพยากรสิ่งแวดล้อมพร้อมใจอนุรักษ์

 1.4.3.10 ชีวิตมีคุณค่าภูมิปัญญาของชุมชน

 1.4.4 ระยะเวลาในการวิจัย

การวิจัยในครั้งนี้ดำเนินการทดลองในภาคเรียนที่ 2 ปีการศึกษา 2559 โรงเรียน บ้านโนนทัน สำกัดสำนักงานเขตพื้นที่การศึกษาประถมศึกษาขอนแก่น เขต 2 ตำบลโนนสมบูรณ์ อำเภอบ้านแฮด จังหวัดขอนแก่น

**1.5 นิยามศัพท์เฉพาะ**

 1.5.1 การจัดกิจกรรมการเรียนรู้แบบบูรณาการ เรื่อง ปรัชญาของเศรษฐกิจพอเพียง หมายถึง การเรียนรู้ตาม แนวทางการดำเนินชีวิตตามทางสายกลางและมีองค์ประกอบคือ การมีความพอเพียง มีเหตุมีผล มีภูมิคุ้มกันในตนเอง มีความรู้ และมีคุณธรรม การดำเนินการพัฒนาตามแนวปรัชญาของเศรษฐกิจพอเพียงจะนำไปสู่การ ดำรงชีวิตที่สมดุลมีความสุขตามอัตภาพ การพัฒนาเศรษฐกิจของตนเอง และประเทศชาติอย่างมั่นคง และการอยู่ร่วมกันในสังคม ด้วยความเอื้ออาทรซึ่งกันและกัน มีทั้งหมด 10 เรื่อง ดังนี้ 1) ดำเนินชีวิตตามรอยพ่อพาครอบครัวอยู่สบาย 2) ปฏิบัติตนตามพ่อสอนแน่นอนไม่ยากจน 3) ทรัพยากรมีคุณค่าใช้รักษาอย่างพอเพียง 4) องค์กรในชุมชนรวมพลังพอเพียง 5) ใช้ทรัพยากรคุ้มค่ารักษาสิ่งแวดล้อมให้สมดุล 6) องค์ความรู้ของภูมิปัญญามีคุณค่าพอเพียง 7) ลดรายจ่ายเพิ่มรายได้ไม่ต้องเสี่ยงความยากจน 8) ใช้จ่ายของตนเองและครอบครัวอย่างพอเพียง 9) ทรัพยากรสิ่งแวดล้อมพร้อมใจอนุรักษ์ 10) ชีวิตมีคุณค่าภูมิปัญญาของชุมชน สอดรับกับปรัชญาของเศรษฐกิจพอเพียงในเรื่อง ความพอประมาณ ความมีเหตุผล มีภูมิคุ้มกัน มีความรู้และคุณธรรม ซึ่งจัดให้แก่ผู้เรียน กลุ่มสาระการเรียนรู้สังคมศึกษา ศาสนา และวัฒนธรรม ชั้นประถมศึกษาปีที่ 6 โดยใช้การสอนแบบบูรณาการ ซึ่งผู้วิจัยได้สร้างขึ้นประกอบด้วยหัวข้อสำคัญดังนี้ แนวทางการดำเนินการจัดกิจกรรมที่ประกอบด้วยสาระสำคัญ เนื้อหาสาระ กระบวนการจัดกิจกรรมการเรียนรู้ การประเมินผล สื่อและนวัตกรรมที่ใช้ในการจัดกิจกรรม ที่ครูผู้สอนเตรียมไว้ล่วงหน้าอย่างเป็นระบบ สอดคล้องกับจุดประสงค์การเรียนรู้ มาตรฐานช่วงชั้น เพื่อใช้ในการจัดการเรียนรู้ การจัดกิจกรรมการเรียนรู้แบบบูรณาการ มีขั้นตอนการจัดการเรียนรู้ดังนี้

 ขั้นนำ เป็นขั้นการเตรียมความพร้อมของนักเรียน โดยครูผู้สอนแจ้งเรื่องที่จะเรียน แจ้งจุดประสงค์การเรียนรู้ ทบทวนความรู้เดิมของนักเรียนเป็นขั้นตอนที่กระตุ้นให้ผู้เรียนเกิดความสนใจในการเรียน โดยการใช้สื่อในการเรียนรู้ที่หลากหลาย เช่น เพลง ปริศนาคำทาย การสนทนาตอบคำตอบ เป็นต้น

 ขั้นสอน เป็นขั้นที่ให้นักเรียนได้มีส่วนร่วมในกิจกรรมการเรียนรู้ เพื่อให้นักเรียนเกิดองค์ความรู้ด้วยตนเอง ให้นักเรียนได้ลงมือปฏิบัติกิจกรรมต่าง ๆ โดยใช้กิจกรรมที่หลากหลาย เช่น รูปภาพ ใบงาน ใบความรู้ แบบทดสอบหลังเรียน เพื่อให้บรรลุวัตถุประสงค์ของการเรียน โดยกิจกรรมเหล่านี้จะเป็นกิจกรรมที่สามารถนำมาเชื่อมโยงความรู้จากสาระการเรียนรู้ต่าง ๆ เพื่อให้นักเรียนเกิดความรู้ความจำ มีเหตุผล คำนึกถึงภูมิคุ้มกันในตัวเอง มีคุณธรรมเป็นกรอบในการดำเนินชีวิต และครูผู้สอนมีการประเมินผลโดยการสังเกต และตรวจผลงาน

 ขั้นสรุป เป็นขั้นที่นักเรียนจะต้องสรุปความรู้ที่ได้จากการจัดกิจกรรมการเรียนรู้ในแต่ละเนื้อหา เพื่อแสดงถึงองค์ความรู้ที่เกิดขึ้น โดยครูมีหน้าที่คอยดูแล ชี้แนะหากนักเรียนต้องการความช่วยเหลือครูช่วยเหลือครูผู้สอนอาจเริ่มใช้คำถามนำ เพื่อให้นักเรียนอภิปรายจนได้ข้อสรุป

 1.5.2 การเรียนรู้แบบบูรณาการ หมายถึง การรวมเนื้อหาสาระของวิชาต่าง ๆ ในหลักสูตรที่มีลักษณะเหมือนกัน หรือคล้ายกันและทักษะในการเรียนรู้ ให้เชื่อมโยงสัมพันธ์เป็นสิ่งเดียวกัน โดยการตั้งเป็นหัวข้อเรื่องขึ้นใหม่ และมีหัวข้อย่อยตามเนื้อหาสาระ อีกทั้งสอดคล้องกับบริบทการเรียนรู้ของสังคมอย่างสมดุล มีความหมายแก่ผู้เรียน และให้โอกาสผู้เรียนในการปฏิบัติกิจกรรมด้วยตนเองให้มากที่สุด และการสอนแบบบูรณาการหมายถึงการจัดกิจกรรมการเรียนการสอนที่ใช้วิธีสอนหลายวิธี จัดกิจกรรมต่าง ๆ ในการสอนเนื้อหาสาระที่เชื่อมโยงกันตลอดจนมีการฝึกทักษะที่หลากหลาย

 1.5.3 ประสิทธิภาพของการจัดการเรียนรู้ (E1/ E2) หมายถึง คุณภาพของการจัดกิจกรรมการเรียนรู้แบบบูรณาการ เรื่อง ปรัชญาของเศรษฐกิจพอเพียง ที่สร้างขึ้นกระตุ้นให้นักเรียนเกิดการเรียนรู้แล้วแสดงออกถึงความเข้าใจ ความสามารถ ซึ้งเป็นไปตามเกณฑ์ 80/80

 80 แรก (E1) หมายถึง คะแนนของนักเรียนทุกคนจากการเรียนรู้ด้วยแผนการเรียนรู้แบบบูรณาการ เรื่อง ปรัชญาของเศรษฐกิจพอเพียง ได้จาก แบบทดสอบท้ายบทเรียนที่ วัดความรู้ความจำ ความเข้าใจ ที่ได้เรียนรู้ แล้วได้คะแนนเฉลี่ยร้อยละ 80 ขึ้นไป

 80 หลัง (E2) หมายถึง คะแนนเฉลี่ยของนักเรียนทุกคนคิดเป็นร้อยละที่ได้จากการวัดด้วยแบบทดสอบวัดผลสัมฤทธิ์หลังเรียน ซึ่งได้แก่ การวัดความรู้ ความจำ ความเข้าใจ นำไปใช้ วิเคราะห์ สังเคราะห์ และประเมินค่า คิดเกณฑ์การผ่านเฉลี่ยร้อยละ 80 ขึ้นไป

 1.5.4 ดัชนีประสิทธิผล หมายถึง ตัวเลขที่แสดงถึงความก้าวหน้าในการเรียนของนักเรียน โดยการเปรียบเทียบในรูปของอัตราส่วนของคะแนนที่เพิ่มขึ้นจากคะแนนก่อนเรียน และคะแนนที่ได้จากการทดสอบหลังเรียน และผลคูณระหว่างคะแนนเต็มกับจำนวนผู้เข้าสอบทั้งหมดกับคะแนนที่ได้จากการทดสอบก่อนเรียน

 1.5.5 ผลสัมฤทธิ์ทางการเรียน หมายถึง คะแนนที่ได้จากการทำแบบทดสอบวัดผลสัมฤทธิ์ทางการเรียนแบบบูรณาการ เรื่อง ปรัชญาของเศรษฐกิจพอเพียง ชั้นประถมศึกษาปีที่ 6 ที่ผู้วิจัยสร้างขึ้น ซึ่งเป็นแบบทดสอบที่สร้างขึ้นเป็นแบบปรนัยชนิดเลือกตอบ 4 ตัวเลือก จำนวน 30 ข้อ ตามแนวคิดของ (Bloom) ซึ่งแบ่งเป็น 6 ด้าน ได้แก่ การวัดความรู้ ความจำ ความเข้าใจ นำไปใช้ วิเคราะห์ สังเคราะห์ และประเมินค่า

 1.5.6 ความพึงพอใจในการเรียนรู้ หมายถึง ความรู้สึก ชอบ พอใจ สนใจ หรือมองเห็นคุณค่า ความสำคัญ ของนักเรียนชั้นประถมศึกษาปีที่ 6 ที่มีต่อการจัดกิจกรรมการเรียนรู้แบบบูรณาการ เรื่อง ปรัชญาของเศรษฐกิจพอเพียง โดยใช้แบบสอบถามความพึงพอใจแบบมาตราส่วนประกอบค่า 5 ระดับ คือพึงพอใจมากที่สุด พึงพอใจมาก พึงพอใจปานกลาง พึงพอใจน้อย และพึงพอใจน้อยที่สุด จำนวน 15 ข้อ

**1.6 ประโยชน์ที่จะได้รับ**

 1.6.1 นักเรียนมีความรู้ความเข้าใจเกี่ยวกับภาคปฏิบัติตนตามแนวทางปรัชญาของเศรษฐกิจพอเพียง สามารถนำความรู้ไปสู่ประโยชน์ในการดำเนินชีวิตของตนและสังคมในชุมชน

 1.6.2 ครูผู้สอนได้มีสื่อและนวัตกรรมที่มีประสิทธิภาพไปใช้ในการจัดการเรียนรู้ สามารถแก้ปัญหาการเรียนรู้ของนักเรียนที่เกิดจากการเรียนรู้แบบเดิม ที่ขาดการเรียนรู้ที่ทันสมัยนักเรียนขาดความสนใจ สามารถเรียนรู้ด้วยตนเอง โดยไม่เลือกวัน เวลาและสถานที่ สอดคล้องกับระดับความรู้ความสามารถของตนเองเป็นอย่างดี ซึ่งส่งผลดีต่อคุณภาพของนักเรียนให้เป็นคนดี เก่ง และมีความสุขในที่สุด

 1.6.3 โรงเรียนมีนวัตกรรม คือ การจัดการเรียนการสอน โดยการสอนแบบบูรณาการ ในการนำไปใช้ในการพัฒนาคุณภาพการจัดกิจกรรมการเรียนการสอนกลุ่มสาระสังคมศึกษาศาสนา และวัฒนธรรม